Gevleuelde Pegasus: Ferrari van vleuelklaviereSchimmel Pegasus K208 in rooi. (Foto: Verskaf) Deur Susan Maré Gevleuelde woorde is nodig om die futuristies-ontwerpte Schimmel Pegasus-vleuelklaviere te beskryf. Vaartbelyn soos ’n Ferrari met vlerke soos die mitiese, goddelike perd, Pegasus – een van die meer erkende wesens in die Griekse mitologie. Nie almal, en veral vleuelklavierpuriste, is met dié argitektoniese wonder in die klavierboubedryf beïndruk nie. Die Pegasus was die uitdagende idee van die eksentrieke Duitse ontwerper, prof. Luigi Colani, in samewerking met Nikolaus Schimmel (derde geslag) van die firma Schimmel in Braunschweig, Duitsland. Schimmel bou reeds sedert 1885 klaviere en in 2021 is daar al vier geslagte van dié familie wat in die bedryf werk. Alles by Schimmel is dalk ekonomies nie meer so pluis nie omdat dié firma reeds in Januarie 2016 om watter redes ook al 90% van sy aandele aan China se staatsbeheerde Pearl River Piano-maatskappy verkoop het. Die Pegasus kan ook as ’n driedimensionele beeldhouwerk beskryf word, en nie sonder goeie rede nie. Luigi Colani het knap ná WWII in Berlyn gestudeer as student in beeldhou- en skilderkuns. Later het hy hom ook as aërodinamikus gekwalifiseer in Parys, Frankryk. Nog later het hy, onder meer, motors, meubels, huishoudelike artikels en bote ontwerp waarvoor hy baie toekennings verwerf het. “My wêreld is rond,” het hy gesê. “Reguit lyne bestaan nie in die natuur nie. Om hierdie rede glo ek in bio-ontwerp en gebruik ontwerpe wat kragtig en sensueel is.” Die eerste Pegasus-klavier is in 1997 gebou. Die Pegasus K208 met sy “aangeboude” klavierstoel met ’n kussing van leer word ontwerp in ’n enkelgolfbuiging. Die klaviere het nie pote nie en staan op plexi-glaspanele (akriliese plastiek). Die klavier se deksel weerspieël die mitiese perd en die meganika is gebou volgens prima Schimmel-konsertklavierstandaarde. Die Pegasus is ’n veselglasklavier sonder nate en het 88 klaviersleutels van dennehout (spruce keys). Dit is tydrowend om enige klavier te bou en die Schimmel-fabriek kan glo slegs twee Pegasus-klaviere per jaar vervaardig. Klaviere wat deur Schimmel vervaardig word, het selfs ’n “rusperiode”, glo om stabiliteit te verseker. Die groot vraag is hoe die klank van die Pegasus vergelyk met groot name soos Steinway, Bösendorfer, Bechstein, Blüthner, Förster en ander beroemde vleuelklaviere. Kommentare van musiekliefhebbers en professionele mense wissel. Nie almal is met, byvoorbeeld, die Pegasus K208 ingenome nie, soos in die YouTube-kommentaarblokkies onder allerlei name. Arapaima Gold: “As jy van die Bösendorfer hou, gaan hierdie klavier jou nie tevrede stel nie.” The Road to Mars: “Hierdie klavier lyk goed, maar die klank is nie goed nie. Te helder en steriel.” Roro Bobo: “Dit klink soos glas!” As-I-c-it: “Sterker basnote sou dit perfek gemaak het.” Piano Guy: “Die klank is pure plastiek en klink kommersieel. Geen my ’n Steinway bo almal.” The Straniero: “Ek mis die klank van hout.” Krazeei Zatrion: “Dit is die Ferrari van klaviere – dit het selfs die perdekrag!” Somoglai: “Nee! Dit klink aaklig op my ore!” Schimmel Pegasus K208 in blou. (Foto: Verskaf) Intussen groei die Pegasus in gewildheid. Groot name soos Bolshoi Theater, Moscow Conservatorium, L’Opera de Marseille, English National Ballet, Conservatoire National Superieur de Paris, Royal Academy of Music, Toronto Symphony en ander het die klavier al aangekoop. Die Pegasus is ook in die film Annie in 2014 gebruik. Die Pegasus K208-vleuelklavier weeg 520 kg (88 geronde note) en gaan die koper meer as $300 000 (sowat R4,2 miljoen) uit die saak jaag. ’n Bösendorfer Grand Piano 200 (tweedehands) met ’n gewig van 353 kg (88 note) kos, soos geadverteer deur W. Heuer Musikhaus in Stellenbosch R1 950 000 en is van spesiale hout vervaardig. Die Pegasus K208 is nie die enigste klavier wat deur die klankgrense gebreek het nie. Ander innoverende of ongewone klaviere is al in Duitsland, Hongarye en Amerika gebou: Video 1: Bösendorfer Grand piano 200 Video 2: Schimmel Pegasus K208